b'\n_START_ARTICLE_\nAnsambel Tonija Verderberja\n_START_SECTION_\nZa\xc5\xa1\xc4\x8ditni znak\n_START_PARAGRAPH_\nZa\xc5\xa1\xc4\x8ditni znak ansambla je zna\xc4\x8dilna uniforma in emblem, ki vsebuje kratice ansambla in je v\xc5\xa1it v srajco uniforme.\n_START_SECTION_\nZgodovina\n_START_PARAGRAPH_\nToni Verderber in Pavel \xc5\xa0terk sta z Zdravkom Gorjupom skupaj igrala v Ansamblu Slap, katerega so ustanovili leta 1979. Ta ansambel ni deloval dolgo, saj so to bila ravno tista leta, ko so \xc4\x8dlani ansambla odhajali na slu\xc5\xbeenje voja\xc5\xa1kega roka, in s tem je tudi skupina razpadla. Leta 1981 pa sta se Toni Verderber in Pavel \xc5\xa0terk ponovno dobila in ustanovila ansambel. Toni je pel glavni vokal in igral na harmoniko, Pavel pa je prevzel bas kitaro. Ker je bil Zdravko \xc5\xa1e pri vojakih, je Toni za ritem kitarista in drugi vokal povabil k sodelovanju Jo\xc5\xbeeta Kastelca. Tako so imeli klasi\xc4\x8dni trio (harmonika, bas kitara in ritem kitara), v katerem sta se zelo dobro ujemala Tonijev in Jo\xc5\xbeetov vokal. Nato so prihajala vabila za igranje na veselicah, in prva je bila ravno v Starem trgu ob Kolpi. Ker imena ansambla \xc5\xa1e niso imeli, je takratni predsednik Gasilskega dru\xc5\xa1tva Stari trg ob Kolpi, gospod \xc5\xa0tajdohar, napisal na plakat\xc2\xa0\xc2\xbbzabaval vas bo ansambel Tonija Verderberja\xc2\xab\xc2\xa0in pri tem imenu je tudi ostalo. Leta 1984 so se prijavili na radijsko oddajo\xc2\xa0\xc2\xbbKar zna\xc5\xa1 to velja\xc5\xa1\xc2\xab\xc2\xa0s prvo avtorsko skladbo in zmagali. Toni je ve\xc4\x8dkrat igral s Sodevskimi tambura\xc5\xa1i. Tam se mu je zven tamburice s harmoniko zdel dobra kombinacija, in tako je ansamblu dodal \xc5\xa1e ta in\xc5\xa1trument. Tako so zraven\xc2\xa0\xc2\xbbobi\xc4\x8dajnega tria\xc2\xab\xc2\xa0imeli \xc5\xa1e tamburico, kar jih je povsem lo\xc4\x8dilo od ostalih narodno-zabavnih ansamblov (takrat so bili nekaj povsem novega). Kasneje so za\xc4\x8deli ustvarjati avtorsko glasbo ter se leta 1986 lotili snemanja prvega albuma Vra\xc4\x8dam se domov. Pri snemanju albuma so sodelovali s Silvestrom Mihel\xc4\x8di\xc4\x8dem in v aran\xc5\xbemajih vklju\xc4\x8dili tamburico. Kak\xc5\xa1no leto kasneje so se prijavili na Ptujski festival, na katerem sta na tamburico igrala Silvester Mihel\xc4\x8di\xc4\x8d mlaj\xc5\xa1i in Borut Klobu\xc4\x8dar. Slednji je postal stalni \xc4\x8dlan ansambla in igral vse do leta 2003, ko ga je zamenjal Tonijev sin, Domen Verderber. Istega leta se je ansamblu pridru\xc5\xbeil \xc5\xa1e Du\xc5\xa1an Vrlini\xc4\x8d, ki igra na klaviature in poje tretji glas.'